Diari Oficial de la Generalitat Valenciana


Sumari del DOGV 6516, del 09-05-2011 (2011/5103)

ORDE 7/2011, de 20 d'abril, de la Conselleria d'Infraestructures i Transport, sobre concessió d'ajudes de l'Agència Valenciana de l'Energia, en el marc del Pla d'Acció de l'Estratègia d'Estalvi i Eficiència Energètica 2008-2012 (PAE4+) en el sector transport, per a l'exercici 2011.
------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6516

Data del DOGV
:   09-05-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/5103


Data del document
:   20-04-2011

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * ajuda pública

ORDE 7/2011, de 20 d'abril, de la Conselleria d'Infraestructures i Transport, sobre concessió d'ajudes de l'Agència Valenciana de l'Energia, en el marc del Pla d'Acció de l'Estratègia d'Estalvi i Eficiència Energètica 2008-2012 (PAE4+) en el sector transport, per a l'exercici 2011. [2011/5103]  
Per la Llei 8/2001, de 26 de novembre, es crea l'Agència Valenciana de l'Energia i es configura com una entitat de dret públic, sotmesa al dret privat, amb personalitat jurídica i patrimoni propis i plena capacitat d'obrar en el compliment dels seus fins, i està adscrita a la conselleria que tinga les competències en matèria d'energia. Pel Decret 9/2002, de 15 de gener, del Govern, s'aprova el seu reglament de funcionament.  
  
L'Agència Valenciana de l'Energia té com a finalitat el desenvolupament d'actuacions en la política energètica en l'àmbit de la Comunitat Valenciana, d'acord amb les directrius generals del Govern Valencià i en el marc de la política energètica comuna de la Unió Europea. Així mateix, li correspon el suport de les actuacions tecnològiques energètiques, la millora de l'estalvi i l'eficiència energètica, el foment de l'ús racional de l'energia i la promoció de les energies renovables i de la qualitat del subministrament energètic, amb integració de la protecció del medi ambient.  
Amb este fi, són funcions pròpies de l'Agència Valenciana de l'Energia, entre altres, la tramitació i gestió d'ajudes i incentius financers per a fins de conservació, estalvi, diversificació, desenvolupament energètic i energies renovables establits per la conselleria que tinga les competències en matèria d'energia, i es verifica amb este fi les condicions i els requisits exigits als beneficiaris.  
Per això i en virtut de les facultats que em conferix l'article 28 de la Llei 5/1983, de 30 de desembre, del Consell, l'article 47 del Text Refós de la Llei d'Hisenda Pública de la Generalitat, i l'article 8 del Decret 117/2007, de 27 de juliol, del Consell, pel qual aprova el Reglament Orgànic i Funcional de la Conselleria d'Infraestructures i Transport,  
  
  
ORDENE  
  
CAPÍTOL I  
Règim d'ajudes  
  
Article 1. Objecte i àmbit  
1. L'objecte de la present orde és establir el règim de concessió d'ajudes de l'Agència Valenciana de l'Energia per a l'exercici 2011 en el sector transport emmarcat en el Pla d'Acció 2008-2012 de l'Estratègia d'Estalvi i Eficiència Energètica a Espanya (PAE4+) que va aprovar el Govern en el Consell de Ministres de 20 de juliol de 2007, en el qual s'arrepleguen actuacions encaminades a complir els compromisos internacionals en matèria d'estalvi, diversificació energètica i respecte al medioambient.  
2. El règim d'ajudes s'aplicarà com es determina en els articles següents.  
  
Article 2. Marc normatiu  
Les ajudes arreplegades en la present orde es concediran d'acord amb el que establix:  
- La Llei 38/2003, de 17 de novembre, General de Subvencions, i disposicions de desplegament.  
- La Llei 3/2010, de 5 de maig, d'Administració Electrònica de la Generalitat Valenciana.  
- El Reglament CE núm. 1083 del Consell d'11 de juliol de 2006, pel qual s'establixen les disposicions generals relatives al Fons Europeu de Desenvolupament Regional, el Fons Social Europeu i el Fons de Cohesió i el Reglament CE núm. 1828/2006 que fixa les seues normes de desplegament i la resta de normativa sobre Fons Estructurals.  
- El Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat, dirigits a establir, concedir o modificar ajudes públiques.  
- La concessió d'ajudes de les actuacions T27 Renovació de flotes de transport per carretera i T29 Inversions en estacions de recàrrega de combustible, s'acolliran al que establix l'article 19 (ajudes per a l'adquisició de nous vehicles de transport que superen les normes comunitàries o que incrementen el nivell de protecció del medi ambient a falta de normes comunitàries) i en l'article 18 (ajudes a la inversió perquè les empreses puguen superar les normes comunitàries per a la protecció del medi ambient o augmentar el nivell de protecció del medi ambient en absència de normes comunitàries) respectivament, del Reglament (CE) núm. 800/2008 de la Comissió de 6 d'agost de 2008, pel qual es declaren determinades categories d'ajuda compatibles amb el mercat comú en aplicació dels articles 107 i 108 del Tractat de Funcionament de la Unió Europea (Reglament General d'Exempció per Categories, DOUE, L 214 de 09.08.2008). Estes ajudes no s'aplicaran als sectors de l'economia previstos en l'article 1.3 del Reglament General d'Exempció per Categories. Així mateix, el mencionat reglament no s'aplicarà quan se superen els llindars de notificació individual previstos en l'article 6 d'este.  
  
- La concessió d'ajudes de la resta d'actuacions s'acolliran al que establix el Reglament (CE) núm. 1998/2006 de la Comissió de 15 de desembre de 2006, relatiu a l'aplicació dels articles 107 i 108 del Tractat de Funcionament de la Unió Europea a les ajudes de mínimis (DOUE, L 379/5, de 28.12.2006). Estes ajudes no s'aplicaran als sectors previstos en l'article 1.1 del Reglament (CE) núm. 1998/2006 de la Comissió de 15 de desembre de 2006.  
- Qualsevol altra normativa que per la matèria li fóra aplicable.  
  
  
Article 3. Línies pressupostàries  
Estes ajudes es financen d'acord amb la dotació consignada per al desenvolupament de les actuacions previstes en el Pla d'Acció de l'Estratègia d'Estalvi i Eficiència Energètica a Espanya per a l'any 2011 en el sector transport, i que per a la Comunitat Valenciana, segons el conveni de col·laboració entre l'Agència Valenciana de l'Energia i l'IDAE de 28 de març de 2008, queda establida en 3.100.000 euros. L'import esmentat està arreplegat en els pressupostos de la Generalitat per a l'exercici 2011, en la línia pressupostària T6849000, «Millora de l'eficiència energètica i pla d'estalvi i eficiència energètica».  
  
Article 4. Actuacions objecte de suport  
1. Les actuacions objecte d'ajuda es resumixen en el quadre següent:  
  
  
  
La descripció i les particularitats de cada una d'estes actuacions s'especifiquen en l'annex I de la present orde.  
2. Així mateix, els costos elegibles d'aplicació en el càlcul de les ajudes es descriuen en el mencionat annex I en funció de cada actuació objecte de suport. Amb caràcter general no es considerarà cost elegible:  
- L'IVA satisfet per l'adquisició de béns i servicis facturats i, en general, qualsevol impost pagat.  
- Les despeses financeres conseqüència de la inversió, les de personal propi i les d'adquisició d'immobles i terrenys.  
- En general, totes aquelles despeses que no estiguen clarament definides o que no tinguen com a finalitat directa la consecució dels objectius energètics de la inversió, i, en tot cas, el criteri de l'AVEN serà el que prevaldrà en cas de controvèrsia.  
3. Amb caràcter general les ajudes que s'establixen en la present orde tindran la consideració de subvenció a fons perdut, i el percentatge màxim d'ajuda que s'ha d'aplicar sobre el cost elegible del projecte és l'establit en cada cas en l'annex I de l'orde.  
4. Per a les distintes actuacions arreplegades en la present orde s'establixen les intensitats d'ajuda següents:  
4.1. En l'actuació T27, Renovació de flotes de transport per carretera, la intensitat d'ajuda no excedirà del 35% dels costos subvencionables. No obstant això, la intensitat d'ajuda es podrà incrementar en 20 punts percentuals per a ajudes a xicotetes empreses i en 10 punts percentuals per a ajudes a mitjanes empreses.  
4.2. En l'actuació T29, Inversions en estacions de recàrrega de combustible, la intensitat d'ajuda no excedirà del 35% dels costos subvencionables. No obstant això, la intensitat d'ajuda es podrà incrementar en 20 punts percentuals per a ajudes a xicotetes empreses i en 10 punts percentuals per a ajudes a mitjanes empreses.  
5. Als efectes del càlcul del cost subvencionable, en les actuacions T27, Renovació de flotes de transport per carretera, i T29, Inversions en estacions de recàrrega de combustible, es tindrà en compte el que establixen els articles 19 i 18 respectivament del Reglament General d'Exempció per Categories (DO L 214 de 09.08.2008).  
  
Article 5. Acumulació d'ajudes  
1. Les ajudes corresponents a les actuacions de la present orde a què els és aplicable el Reglament General d'Exempció per Categories no s'acumularan amb cap altra ajuda a què li aplique el mencionat reglament o amb cap ajuda de minimis que tinga les condicions establides en el Reglament (CE) núm. 1998/2006, ni amb cap altre finançament comunitari corresponent (parcialment o totalment) als mateixos costos subvencionables si esta acumulació supera la intensitat més elevada o el major import d'ajuda aplicable a la mencionada ajuda en virtut de l'esmentat reglament.  
2. Les ajudes corresponents a les actuacions de la present orde a què els és aplicable el Reglament (CE) núm. 1998/2006 de la Comissió de 15 de desembre de 2006 sobre ajudes de mínimis, no s'acumularan amb cap ajuda estatal corresponent a les mateixes despeses subvencionables si la mencionada acumulació dóna lloc a una intensitat d'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió. L'ajuda total de mínimis concedida a una empresa determinada no serà superior a 200.000 euros durant tres exercicis fiscals. L'ajuda total de minimis concedida a una empresa que opere en el sector transport per carretera no serà superior a 100.000 euros durant tres exercici fiscals.  
3. No seran subvencionables aquells projectes que hagen sigut completament finançats a través del Fons Estatal d'Inversió Local o del Fons Especial de l'Estat per a la Dinamització de l'Economia i l'Ocupació, aprovats en el Reial Decret Llei 9/2008, de 28 de novembre, o el Pla Especial de Suport a la Inversió Productiva a Municipis de la Comunitat Valenciana (2009-2011), constituït en el Decret Llei 1/2009, de 20 de febrer.  
4. No seran subvencionables aquells projectes que hagen sigut completament finançats a través del Fons Estatal per a l'Ocupació i la Sostenibilitat Local, aprovat en el Reial Decret Llei 13/2009, de 26 d'octubre.  
  
Article 6. Projectes plurianuals  
Per a aquells projectes que per les seues característiques especials puguen tindre caràcter plurianual, es tindran en compte les consideracions següents:  
a) S'haurà d'indicar en la memòria tècnica cada una de les fases i l'exercici en què es realitzaran.  
b) La sol·licitud d'ajuda s'haurà de presentar per a cada una de les fases en l'exercici en què s'execute, sense que la concessió d'ajuda per a una d'estes condicione la de futures fases, llevat que el programa faça menció de procediments específics diferents.  
c) Les futures concessions se supeditaran a l'existència d'un programa que empare les actuacions proposades i als resultats aconseguits.  
  
d) En el cas de sol·licituds presentades a l'empara de la disposició transitòria única d'esta orde, podran establir-se com a costos elegibles els produïts des de l'acabament del termini d'acreditació i justificació d'inversions establit en les convocatòries d'ajudes de l'any anterior, en el marc del Pla d'Acció de l'Estratègia d'Estalvi i Eficiència Energètica en el sector Transport, sempre que es complisquen els requisits establits en l'article 9.4 de la present orde.  
  
Article 7. Actuacions que reforcen la política social  
Es valoraran positivament aquells projectes presentats per empreses que acrediten ocupar un percentatge de treballadors discapacitats superior respecte a la plantilla que l'empresa tenia amb anterioritat a la present convocatòria, i, en general, aquells que tinguen els requisits previstos en la Llei 11/2003, de 10 d'abril, de la Generalitat, sobre l'Estatut de les Persones amb Discapacitat.  
Així mateix, es valoraran positivament les actuacions dirigides o presentades per certes categories de persones desfavorides socialment que experimenten condicions, situacions i necessitats especials per a emprendre activitats empresarials o inserir-se en el mercat laboral.  
  
  
Article 8. Beneficiaris  
1. Podrà acollir-se a estes ajudes qualsevol entitat o persona física o jurídica, de naturalesa pública o privada, depenent del que establix l'annex I per a cada actuació objecte de suport. Excepcionalment, es podrà donar suport als projectes presentats per sol·licitants que tinguen unes característiques diferents de les establides per a cada cas en el mencionat annex, quan s'estimen rellevants en atenció a les línies de política energètica.  
2. Seran considerades PIME aquelles que complisquen amb la definició que establix l'annex I del Reglament CE núm. 800/2008 de la Comissió, de 6 d'agost de 2008 (DOUE núm. L 214/38, de 09.08.2008).  
3. No podran obtindre la condició de beneficiari les empreses en crisi, d'acord amb el que establix l'article 1, apartats 6.c) i 7, del Reglament CE núm. 800/2008 de la Comissió, de 6 d'agost de 2008.  
  
4. No podran obtindre la condició de beneficiari les empreses subjectes a una orde de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat comú.  
5. No podran obtindre la condició de beneficiaris els sol·licitants en què concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions.  
6. Els beneficiaris hauran de tindre el seu domicili, seu social o establiment de producció en la Comunitat Valenciana i els projectes objecte d'ajuda hauran d'estar localitzats en el mencionat territori.  
7. La condició per a ser beneficiari s'haurà de mantindre fins al moment del pagament de la subvenció.  
  
CAPÍTOL II  
Procediment  
  
Article 9. Presentació de sol·licituds  
1. Els sol·licitants hauran de presentar la documentació següent:  
1.1. Sol·licitud i memòria tècnica.  
a) Sol·licitud normalitzada, omplida en imprés-paper facilitat per l'AVEN o bé utilitzant el programa informàtic disponible en la pàgina web de l'Agència (). Les sol·licituds s'adequaran als models normalitzats i s'ompliran utilitzant els mitjans electrònics i/o telemàtics proporcionats i disponibles per l'AVEN a través de l'adreça d'Internet indicada anteriorment.  
- Si la sol·licitud i la memòria tècnica es tramiten via telemàtica, només s'admetrà la presentació de sol·licituds, escrits i comunicacions davant del Registre Electrònic que estiguen firmats electrònicament per mitjà d'una firma electrònica avançada basada en un certificat reconegut, segons el que establix el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i regulació de les notificacions telemàtiques de la Generalitat, i expedit per la Generalitat Valenciana o per qualsevol altre prestador de servicis de certificació amb què la Generalitat Valenciana haja firmat l'oportú conveni, que es poden consultar en la pàgina web .  
D'acord amb el que establix el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i la regulació de les notificacions telemàtiques de la Generalitat, s'incorpora el procediment arreplegat en esta orde a l'annex del mencionat decret, com a procediment susceptible de tramitació a través del Registre Electrònic de la Generalitat.  
- Els sol·licitants que no utilitzen la firma electrònica avançada hauran d'imprimir les pàgines preceptives resultants de l'ús del programa informàtic disponible en la web de l'AVEN i les presentaran, una vegada omplides amb les corresponents firmes originals, en els llocs indicats en l'article 10.1.  
b) Memòria tècnica del projecte, en funció del programa a què se sol·liciten ajudes, firmada pel tècnic competent, segons el model disponible en la web ().  
1.2. Documentació que ha d'adjuntar a la sol·licitud. La mencionada documentació podrà igualment presentar-se utilitzant els mitjans telemàtics proporcionats per l'AVEN.  
La presentació de la sol·licitud comportarà l'autorització del sol·licitant, excepte manifestació en contra, que l'AVEN obtinga directament les dades relatives al compliment de les obligacions tributàries davant de l'administració i les obligacions davant de la Seguretat Social, i les dades d'identificació personal (DNI o NIE), segons el que establixen els articles 4 i 5 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic. Si no s'autoritza, s'haurà d'aportar la fotocòpia del DNI o NIE i els certificats d'estar al corrent en el compliment de les obligacions tributàries i davant de la Seguretat Social.  
  
a) Empreses i entitats sense ànim de lucre.  
- Còpia de la targeta d'identificació fiscal del sol·licitant.  
- Còpia de l'últim rebut de pagament de l'impost sobre activitats econòmiques (IAE). Si el sol·licitant està exempt del pagament del IAE haurà d'aportar una còpia de la declaració censal d'alta (model 036 de l'Agència Tributària), així com una declaració responsable amb indicació expressa del motiu de l'exempció, d'acord amb la legislació vigent. Finalment, si el sol·licitant realitza una activitat no subjecta a l'alta en el IAE haurà d'aportar una declaració responsable de la mencionada situació, d'acord amb la legislació vigent.  
- Quan es tracte d'empreses la inscripció de la qual en el Registre Mercantil siga obligatòria, hauran de presentar una nota simple del Registre Mercantil competent relativa a les dades del sol·licitant, si bé l'AVEN podrà requerir directament al mencionat sol·licitant la presentació d'algun document concret.  
- Quan es tracte de sol·licitants la inscripció dels quals en el Registre Mercantil no siga obligatòria, hauran de presentar una còpia del poder de representació registrat del firmant de la sol·licitud o, si és el cas, document equivalent segons les prescripcions legals. Igualment hauran de presentar una còpia del contracte/acta de constitució i estatuts vigents registrats.  
- Còpia d'un extracte o certificat bancari que justifique la titularitat del compte de cobrament de l'ajuda. La titularitat del compte haurà de correspondre al sol·licitant.  
b) Entitats locals.  
- Còpia de la targeta d'identificació fiscal.  
- Acreditació de la representació legal del firmant.  
- Còpia d'un extracte o certificat bancari que justifique la titularitat del compte de cobrament de l'ajuda. La titularitat del compte haurà de correspondre al sol·licitant.  
c) Particulars.  
- Còpia d'un extracte o certificat bancari que justifique la titularitat del compte de cobrament de l'ajuda. La titularitat del compte haurà de correspondre al sol·licitant.  
1.3. Documentació complementària.  
a) Quan l'import de la despesa subvencionable supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el sol·licitant de l'ajuda haurà d'aportar també justificació d'haver sol·licitat com a mínim tres ofertes de diferents proveïdors, llevat que per les especials característiques de les despeses subvencionables no hi haja en el mercat suficient nombre d'entitats que ho subministren o presten, i així es faça constar en un informe. L'elecció entre les ofertes presentades haurà de recaure en la més econòmica, i s'haurà de justificar en una memòria l'elecció en un altre sentit.  
b) Els sol·licitants d'estes ajudes hauran de presentar declaració responsable de subvencions concedides per altres administracions públiques o ens públics o privats, per al finançament del projecte objecte de sol·licitud d'ajuda per esta orde. En el cas dels programes acollits al reglament de mínimis declaració responsable de qualsevol projecte del sol·licitant subvencionat en règim de mínimis durant els dos exercicis fiscals anteriors i durant l'exercici fiscal en curs. Les declaracions responsables esmentades hauran de ser emplenades utilitzant el programa informàtic disponible en la pàgina web de l'Agència ().  
c) Els sol·licitants d'estes ajudes hauran de presentar la declaració responsable de no estar sotmesos en cap de les prohibicions de l'article 13 de la Llei 38/2003, de 17 de novembre, General de Subvencions, per a poder obtindre la condició de beneficiaris de subvencions.  
  
d) Ubicació exacta del projecte, amb indicació de les coordenades UTM de la instal·lació.  
e) Qualsevol altra documentació que es detall en l'annex I segons els diferents programes i actuacions.  
f) En el cas d'instal·lacions en modalitat de venda d'energia a tercers, el sol·licitant haurà de presentar, a més, una còpia del contracte, subscrit davant notari entre les parts, amb una duració mínima de cinc anys, firmat pel client final (usuari final de l'energia) i per la ESE, amb especificació de les condicions jurídiques, tècniques i econòmiques per a la implantació i l'explotació de la instal·lació, així com les condicions de compra/venda de l'energia o, almenys, amb caràcter provisional, preacord firmat entre les parts amb especificació de les condicions esmentades. Si es presenta este últim document, el sol·licitant haurà de presentar el contracte anteriorment indicat en el moment d'acreditar la realització del projecte, junt amb la resta de documentació indicada en l'article 16.  
g) En el cas d'empreses que sol·liciten estes ajudes hauran de presentar declaració responsable sobre el compliment de la normativa d'integració laboral de persones amb discapacitat o, si és el cas, l'exempció de la mencionada obligació, en els termes establits en l'article 5 del Decret 279/2004, de 17 de desembre, del Consell de la Generalitat.  
2. Examinada la documentació aportada, si esta no disposa dels requisits exigits, es requerirà l'interessat perquè en un termini de 10 dies, esmene la falta o adjunte la documentació necessària amb indicació que, si així no ho fera, se'l considerarà que ha desistit de la sol·licitud.  
Els requeriments a què es fa referència en este article, així com qualsevol altre que poguera realitzar-se per l'AVEN i que siguen necessaris per a la resolució de l'expedient, podrà efectuar-se per correu ordinari, per fax o per correu electrònic, al número de fax o a l'adreça indicada pel sol·licitant en la sol·licitud normalitzada, sempre que quede constància de la recepció per aquell.  
Els requeriments, les notificacions, les comunicacions o la documentació dels procediments emesos per mitjà de firma electrònica avançada tindran validesa i eficàcia, en els termes que establix l'article 45 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
L'aportació de documents en contestació als requeriments de referència es podrà realitzar a través de Registre Electrònic, a través de l'adreça d'Internet de l'AVEN, i són aplicables els mateixos requisits sobre la utilització de firma electrònica avançada que els arreplegats en l'apartat 1.1 d'este article.  
3. Així mateix, es podrà requerir del sol·licitant, en qualsevol moment, qualssevulla altres dades, documents i informes complementaris que siguen necessaris per a la resolució de l'expedient.  
4. Les sol·licituds s'hauran de presentar abans de l'inici del projecte, amb la qual cosa es garantix l'efecte incentivador de l'ajuda. Els sol·licitants podran executar els projectes una vegada presentada la sol·licitud, sense esperar que la concessió de l'ajuda es produïsca i sense que això prejutge la decisió que finalment s'adopte. En el cas de grans empreses que presenten sol·licitud a alguna de les actuacions subjectes al Reglament General d'Exempció per Categories hauran d'acreditar, en l'apartat establit a l'efecte en la memòria tècnica de cada actuació, que l'ajuda produirà un augment substancial del projecte o l'activitat quant a grandària, àmbit d'aplicació, import invertit o ritme d'execució.  
  
  
Article 10. Lloc de presentació de sol·licituds i termini  
1. Les sol·licituds i la documentació annexa es podran presentar en la seu de l'Agència Valenciana de l'Energia a València, carrer Colom núm. 1, 4a planta. També es podran presentar en les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas que s'optara per presentar la sol·licitud en una oficina de Correus, haurà de fer-se en sobre obert perquè la instància siga datada i segellada per l'oficina de Correus abans de certificar-la.  
2. El termini de presentació de sol·licituds serà de 45 dies naturals comptadors a partir de l'endemà de la publicació d'esta disposició en el Diari Oficial de la Comunitat Valenciana. En tot cas, quan el dia concret d'acabament del termini fora dissabte o inhàbil en el municipi en què residira l'interessat o en la seu de l'AVEN, es prorrogarà al primer dia hàbil següent.  
3. En el cas de sol·licituds que es presenten davant del Registre Electrònic de la Generalitat, este emetrà automàticament un resguard acreditatiu de la presentació de la sol·licitud, que podrà ser arxivat o imprés per l'interessat, en els termes que establix el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i regulació de les notificacions telemàtiques de la Generalitat.  
4. Depenent de les distintes actuacions, les sol·licituds d'ajuda es podran avaluar periòdicament fins que s'haja esgotat el crèdit consignat a l'efecte.  
5. A fi de potenciar l'èxit dels objectius de la present orde, l'Agència Valenciana de l'Energia podrà traslladar les sol·licituds a altres programes o convocatòries d'ajudes, així com acollir projectes d'altres convocatòries d'ajudes de l'Agència, sempre que les característiques dels programes ho permeten.  
  
Article 11. Procediment de concessió d'ajudes i criteris de valoració  
  
El procediment de concessió de subvencions regulades en la present orde, serà regulat, d'acord amb el que establix l'article 22 de la Llei 38/2003, General de Subvencions, el de concurrència competitiva, en el capítol II del títol I de la Llei 38/2003, General de Subvencions.  
  
Les ajudes s'atorgaran d'acord amb els criteris de valoració que s'indiquen en cada una de les actuacions en l'annex I.  
  
Article 12. Resolució de la concessió d'ajudes  
1. L'òrgan administratiu instructor, entenent per tal el cap d'Àrea d'Administració de l'AVEN, podrà requerir del sol·licitant l'aportació addicional de qualssevol altres documents, informes o dades complementàries que estime necessaris per a resoldre sobre la sol·licitud presentada.   
2. Les ajudes seran concedides pel president de l'Agència Valenciana de l'Energia, mitjançant una resolució de concessió. Amb un informe previ d'una comissió d'avaluació, formada pels caps d'àrea i caps de departament de l'AVEN, el director de l'Agència elevarà una proposta al president, el qual dictarà una resolució de concessió d'ajudes.  
3. Les resolucions de concessió fixaran la quantia i incorporaran, si és el cas, les condicions i les obligacions operatives que afecten el desenvolupament del projecte, que, en cap cas, podran contravindre el que establix esta orde.  
4. La resolució de concessió es notificarà de forma individualitzada a cada interessat, en els termes que establix l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
5. La resolució de concessió de les ajudes es publicarà en el Diari Oficial de la Comunitat Valenciana en compliment del que establix la Llei 38/2003, de 17 de novembre, General de Subvencions, sobre publicitat de les subvencions concedides.  
6. El termini màxim per a resoldre i notificar la concessió d'ajudes serà de sis mesos comptadors des del dia de la publicació de la present orde en el Diari Oficial de la Comunitat Valenciana. Transcorregut el termini sense que s'haja dictat una resolució, s'entendrà desestimada la sol·licitud de concessió d'ajuda, en els termes que establix l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, i en l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat.  
7. Les resolucions a què es referixen els paràgrafs anteriors posen fi a la via administrativa i contra les quals es podrà interposar recurs potestatiu de reposició davant del president de l'AVEN en el termini d'un mes, comptador des de l'endemà de la notificació d'estes, d'acord amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o bé recurs contenciós administratiu davant del jutjat competent, en el termini de dos mesos comptadors des de l'endemà de la notificació de la resolució de concessió corresponent, de conformitat amb el que establix l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.  
  
Article 13. Resolució d'incidències  
1. És competència del director de l'Agència Valenciana de l'Energia la resolució de les incidències que es produïsquen abans de la concessió o després de la concessió, i, en especial, els supòsits de:  
- Canvis de titularitat.  
- Canvis d'ubicació.  
- Pròrrogues per a l'execució del projecte i per al compliment de les condicions particulars de la concessió amb caràcter excepcional.  
- Modificacions justificades pel beneficiari del projecte inicial, entre estes, canvis en la denominació del projecte o de les característiques tècniques d'estes.  
- Pròrrogues del termini per a l'aportació de documents acreditatius de l'execució del projecte o d'altres documents exigits als beneficiaris, a l'efecte de liquidació de l'ajuda.  
2. Es delega en el director de l'Agència la resolució dels expedients de desistiment, minoració i revocació.   
3. En qualsevol moment de la vigència de l'expedient, el beneficiari haurà d'actualitzar la documentació presentada que haguera tingut alguna modificació i comunicar altres ajudes públiques o privades que haguera obtingut o sol·licitat després de la data de presentació de la sol·licitud.  
  
Article 14. Control de les accions  
1. Tant l'Agència Valenciana de l'Energia com l'Institut per a la Diversificació i Estalvi d'Energia, pels seus propis mitjans o a través d'òrgan o entitat que designen, podran, en qualsevol moment, efectuar totes les actuacions de verificació, comprovació i inspecció del projecte o instal·lació objecte d'ajuda que consideren necessàries.  
2. El beneficiari està obligat a sotmetre's a les actuacions de control financer de la Intervenció General de la Generalitat.  
  
Article 15. Obligacions dels beneficiaris  
Seran obligacions del beneficiari:  
a) Realitzar l'activitat objecte de la subvenció i acreditar-ne la realització en la forma fixada en la notificació de l'ajuda.  
b) Respondre de la veracitat dels documents aportats.   
c) Actualitzar la documentació presentada que haguera tingut alguna modificació o la vigència de la qual haguera finalitzat abans de la liquidació de les ajudes.  
d) Acreditar la seua personalitat jurídica, referida al moment de sol·licitud de l'ajuda, en la forma i el termini que s'establisca per l'Agència Valenciana de l'Energia.  
e) Prestar servicis a preu de mercat i no emprendre activitats econòmiques que repercutisquen en tercers, de manera que falsegen o amenacen falsejar la competència, quan el beneficiari siga una entitat sense ànim de lucre.  
f) Indicar si el projecte està subjecte a Declaració d'Impacte Ambiental d'acord amb la legislació vigent.   
g) Les instal·lacions es realitzaran complint els reglaments i les normatives que els siguen aplicables.  
h) Llevat que s'indique el contrari en alguna actuació, les inversions que hagen rebut ajuda en el marc d'esta orde s'hauran de mantindre durant un mínim de cinc anys.  
i) L'AVEN podrà determinar, per a projectes amb import de subvenció significatiu, la necessitat d'instal·lació d'un cartell indicatiu de caràcter temporal o permanent, les característiques, l'estructura i el contingut del qual facilitarà al beneficiari.  
  
Article 16. Termini per a la realització i documentació justificativa de les inversions  
1. La liquidació de les ajudes s'efectuarà una vegada executat el projecte en la seua totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda. A l'efecte d'esta orde, es considerarà que l'actuació o el projecte es trobe executat totalment quan els equips instal·lats, així com, si és el cas, les instal·lacions receptores o de consum final de l'energia, estan en funcionament o, almenys, en capacitat de funcionar, i, és, en qualsevol cas, el criteri de l'AVEN el que prevaldrà en cas de dubte.  
  
2. Els beneficiaris hauran d'acreditar la realització de l'actuació objecte de la subvenció en la forma fixada en la notificació de l'ajuda, amb data límit 30 de juny de 2012, llevat que, per circumstàncies concurrents, es determine un termini distint en la resolució de concessió de l'ajuda.  
3. A l'efecte d'acreditar la realització de l'actuació objecte de subvenció, els beneficiaris hauran de presentar:  
a) Justificants de despesa, segons s'indique en la notificació de concessió de l'ajuda o en el conveni de col·laboració, amb presentació de factures que hauran de complir el que establix el Reial Decret 1496/2003, de 28 de novembre, i la resta de normativa vigent.  
b) Justificants de pagament, i són vàlids els següents, llevat que s'especifique d'una altra forma en alguna actuació:  
- Pagaments per mitjà d'entitat financera: còpia de l'extracte bancari junt amb una còpia del xec nominatiu o de l'orde de transferència que acredite que el destinatari del pagament coincidix amb l'emissor de la factura.  
- Pagaments ajornats per mitjà d'efectes avalats: còpia de l'extracte bancari on consten els pagaments i la còpia dels efectes vençuts i pagats. Els ajornaments encara no vençuts únicament podran acceptar-se si s'acompanyen d'una carta del proveïdor que indicarà que disposa d'efectes (assenyalant-ne l'import) per a fer efectiu el pagament de la mencionada factura, i d'un certificat de l'entitat financera on conste que estan avalats pel banc. En tot cas, només es consideraran vàlids els efectes ajornats la data de venciment dels quals siga anterior al 30 d'octubre de 2012.  
- Pagaments per mitjà de la modalitat de facturatge o confirming: document acreditatiu del pagament de l'entitat financera a l'empresa instal·ladora, així com el document acreditatiu del pagament efectiu del sol·licitant/beneficiari a l'entitat financera, en relació amb l'operació. Només es consideraran vàlides les operacions el pagament efectiu del sol·licitant/beneficiari de les quals a l'entitat financera es produïsca amb anterioritat al 30 d'octubre de 2012.  
- Carta de crèdit irrevocable.  
- No podran ser subvencionades les despeses que siguen finançades per mitjà de mecanismes d'arrendament financer, lísing, rènting o semblants, ni aquelles accions finançades per tercers, per mitjà de convenis o contractes en què la propietat dels béns objecte de l'acció no pertanga al beneficiari dins del període subvencionable.  
- No es consideraran vàlids els pagaments en efectiu.  
- Només es consideraran vàlids els justificants de pagament que estiguen referits el sol·licitant de l'ajuda.  
c) Fotografies de la instal·lació i dels equips principals, en la seua ubicació definitiva.  
d) Qualsevol altra documentació que s'indique en l'annex I segons els diferents programes i actuacions.  
4. Només seran tinguts en compte els justificants de despesa i de pagament de data posterior al registre d'entrada del document de sol·licitud d'ajuda.  
5. No s'acceptaran com a justificants de realització del projecte, les factures derivades de la contractació amb empreses o entitats vinculades al beneficiari de l'ajuda, excepte justificació expressa que haurà de ser valorada per l'Agència Valenciana de l'Energia. S'entén per empresa o entitat vinculada aquella en què el beneficiari puga exercir, directament o indirectament, una influència dominant, o aquelles que puguen exercir-la sobre este o que de la mateixa manera que el beneficiari, estiguen sotmeses a la influència dominant d'una altra empresa o entitat per raó de propietat, participació financera o normes que la regulen. Es presumirà que hi ha influència dominant quan una empresa o entitat directament o indirectament, amb relació a una altra, estiga en possessió d'un 25% del capital subscrit, d'un 25% dels vots inherents a les participacions emeses per l'empresa o entitat, o puguen designar almenys el 25% dels membres de l'òrgan d'administració, direcció o control de l'empresa.  
  
Article 17. Minoració i resolució de les ajudes  
1. L'alteració d'algunes de les característiques del projecte la subvenció del qual haja sigut aprovada, incloent-hi la disminució de l'estalvi energètic realment obtingut, l'incompliment de condicions i terminis establits en la resolució, l'execució parcial de la inversió, la insuficient justificació de les despeses efectivament realitzades i la concessió després de la presentació de la sol·licitud d'altres ajudes públiques o privades, que en el seu conjunt excedisquen dels límits establits, podrà donar lloc a la minoració de la subvenció concedida.  
2. L'incompliment pel beneficiari de qualsevol dels requisits, les condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de la realització del projecte, podrà donar lloc a la revocació de la subvenció i l'obligació de reintegrar les ajudes percebudes i els interessos de demora des del moment de pagament d'esta d'acord amb el que establix el títol II de Llei 38/2003, General de Subvencions, i, en concret, segons el que s'ha establit en l'article 37. Igualment s'aplicarà el règim d'infraccions i sancions administratives en matèria de subvencions establit en l'esmentada llei.  
  
DISPOSICIÓ TRANSITÒRIA  
  
Única  
Amb caràcter excepcional podran ser preses en consideració les sol·licituds presentades amb anterioritat a la publicació de la present orde en el Diari Oficial de la Comunitat Valenciana, sempre que siguen posteriors a la data d'acabament de la convocatòria de 2010, de les ajudes en el marc del Pla d'Acció de l'Estratègia d'Estalvi i Eficiència Energètica per a l'exercici 2010 i les característiques del sol·licitant i l'objecte d'ajuda es puga emmarcar en alguna de les actuacions previstes en esta orde, i en tot cas sempre que es complisquen totes les condicions establides en la present convocatòria i, en especial, el que establix l'article 9.4.  
  
DISPOSICIONS FINALS  
  
Primera  
Es faculta el director de l'Agència Valenciana de l'Energia per a dictar les resolucions necessàries per al desplegament, l'eficàcia i l'execució d'esta orde.  
  
Segona  
La present orde entrarà en vigor el dia que es publique en el Diari Oficial de la Comunitat Valenciana.  
  
València, 20 d'abril de 2011  
  
El conseller d'Infraestructures i Transport,  
MARIO FLORES LANUZA  
  
  
ANNEX I  
  
Descripció i particularitats de les actuacions  
  
Actuació T21: Plans de Mobilitat Urbana (PMUS).  
L'objectiu d'esta mesura és actuar sobre la mobilitat urbana per a aconseguir canvis importants en el repartiment modal, amb una major participació dels mitjans més eficients de transport, en detriment de la utilització de l'ús del vehicle privat amb baixa ocupació, i fomentar l'ús de modes no consumidors d'energia fòssil, com la marxa a peu i la bicicleta.  
Esta actuació se subdividix en les següents:  
T21-A. Redacció de Plans de Mobilitat Urbana Sostenible.  
T21-B. Actuacions relacionades amb els PMUS.  
T21-C. Promoció del transport urbà amb bicicleta.  
Les actuacions T21-A, T21-B i T21-C que se subvencionen a través de la corresponent resolució de concessió d'ajudes, es podran desenvolupar a través de la subscripció del corresponent conveni entre l'Agència Valenciana de l'Energia i l'entitat beneficiària, i establir condicions i obligacions concretes que afecten el desenvolupament d'estes, sense que, en cap cas, puguen contravindre el que establix esta orde.  
  
Actuació T21-A: Redacció de Plans de Mobilitat Urbana Sostenible.  
a) Descripció de l'actuació.  
Els Plans de Mobilitat Urbana Sostenible consistiran en estudis integrals de la mobilitat municipal, i s'hi inclouen les mesures i les estratègies per a promoure un canvi modal cap a modes de transport menys consumidors d'energia.  
b) Potencials beneficiaris.  
Sense perjuí del que establix l'article 8 de la present orde, podran ser beneficiaris d'estes ajudes els ajuntaments, les mancomunitats intermunicipals i els òrgans, organismes o les entitats públiques de la Comunitat Valenciana que tinguen responsabilitat en el transport públic.  
  
Els projectes de mobilitat urbana sostenible que afecten uns quants municipis podran ser presentats com a projecte per un únic beneficiari, sempre que presenten la conformitat dels municipis afectats.  
  
Els beneficiaris participants hauran de manifestar, per mitjà d'aprovació en òrgans de govern, el seu compromís de dur a terme les mesures que proposen els mencionats estudis sempre que siguen tècnicament i econòmicament viables.  
Amb caràcter general no seran objecte de suport els Plans de Mobilitat Urbana d'aquells ajuntaments, mancomunitats i òrgans o organismes de la Comunitat Valenciana on el nombre d'habitants objecte de l'estudi siga inferior a 10.000.  
c) Costos elegibles.  
Els pressupostos màxims de licitació als efectes del càlcul de l'ajuda es determinaran en funció del nombre d'habitants dels municipis afectats, segons el següent:  
- Més de 10.000 habitants i menys de 30.000: 65.000 €  
- Més de 30.000 habitants i menys de 50.000: 100.000 €  
- Més de 50.000 habitants i menys de 100.000: 150.000 €  
- Més de 100.000 habitants i menys de 300.000: 200.000 €  
- Més de 300.000 habitants: 300.000 €  
El nombre d'habitants serà el corresponent a l'últim padró municipal disponible.  
d) Quantia de l'ajuda.  
El suport màxim serà del 60% del cost de l'estudi.  
e) Criteris de valoració en l'aplicació d'ajudes públiques.  
- Característiques del projecte (40 punts).  
· Problemes de mobilitat urbana en el municipi.  
· Experiència de l'empresa consultora en l'elaboració de PMUS.  
  
- Qualitat de la documentació presentada (20 punts).  
· Claredat i comprensió de la documentació.  
· Presentació de la documentació exigida en la convocatòria.  
- Característiques del beneficiari (40 punts).  
· Nombre d'habitants del municipi.  
· Mesures de mobilitat introduïdes en els últims anys.  
f) Requeriments de l'estudi.  
- El beneficiari de l'ajuda estarà obligat a presentar a l'acabament del projecte una còpia de l'estudi realitzat, tant en suport paper com a electrònic, així com un resum de resultats segons formulari facilitat per l'AVEN (disponible igualment en la pàgina web ().  
  
- L'estudi haurà de contindre com a mínim els punts indicats en l'annex II.  
- El mencionat estudi disposarà d'un apartat específic d'avaluació energètica i un altre de síntesi i conclusions.  
- Així mateix, l'estudi esmentat haurà de preveure un apartat d'anàlisi de viabilitat de la mobilitat elèctrica en el municipi.  
- L'incompliment d'algun d'estos requisits podrà donar lloc a la revocació de l'ajuda.  
Actuació T21-B: Actuacions relacionades amb els Plans de Mobilitat Urbana Sostenible.  
a) Descripció de l'actuació.  
Esta actuació està orientada als fins següents:  
- Elaboració d'estudis de viabilitat o estudis previs a la implantació de mesures específiques de mobilitat urbana sostenible, que tinguen un impacte important en l'estalvi d'energia.  
- Desenvolupament d'experiències pilot de mesures relacionades amb la mobilitat urbana, com la implantació de sistemes de cotxe compartit, carrils-bus, servicis d'autobús llançadora, etc.  
b) Potencials beneficiaris.  
Sense perjuí del que establix l'article 8 de la present orde, podran ser beneficiaris d'estes ajudes els ajuntaments, les mancomunitats intermunicipals, els òrgans, els organismes o les entitats públiques de la Comunitat Valenciana i les empreses o les associacions empresarials.  
Per al cas d'estudis de viabilitat, els beneficiaris participants hauran de manifestar, per mitjà d'aprovació en òrgans de govern, el seu compromís de dur a terme les mesures que proposen els mencionats estudis sempre que siguen tècnicament i econòmicament viables.  
c) Costos elegibles.  
Les ajudes es dirigiran al pagament de les contractacions externes i/o subministraments necessaris. No s'inclouen en el cost elegible les inversions/despeses en infraestructura d'obra civil.  
El cost màxim de l'estudi als efectes del càlcul de l'ajuda serà de 100.000 €. Els temes d'estudi que tinguen com a objecte actuacions de naturalesa semblant s'hauran d'integrar dins d'un mateix estudi i no es podran considerar com a estudis distints. Per exemple, estudis de viabilitat per a diverses línies d'autobusos llançadora es consideraran en el seu conjunt com un estudi integral de llançadores.  
Per a experiències pilot el cost màxim als efectes del càlcul de l'ajuda, serà de 200.000 €.  
d) Quantia de l'ajuda.  
El suport màxim per a esta actuació tindrà un límit del 60% del cost. El 40% restant haurà de ser assumit pel beneficiari.  
e) Criteris de valoració en l'aplicació d'ajudes públiques.  
- Característiques del projecte (40 punts).  
· Problemes de mobilitat urbana en el municipi.  
· Per als estudis: experiència de l'empresa consultora en l'elaboració de PMUS.  
· Per als projectes pilot: repercussió en el sector.  
- Qualitat de la documentació presentada (20 punts).  
· Claredat i comprensió de la documentació.  
· Presentació de la documentació exigida en la convocatòria.  
- Característiques del beneficiari (40 punts).  
· Nombre d'habitants del municipi.  
· Mesures de mobilitat introduïdes en els últims anys.  
f) Requeriments de l'estudi.  
- En el cas de la realització d'estudis de viabilitat o estudis previs a la implantació de mesures especifiques de mobilitat urbana sostenible, el beneficiari de l'ajuda estarà obligat a presentar a l'acabament del projecte una còpia de l'estudi realitzat, tant en suport paper com a electrònic.  
- El mencionat estudi disposarà d'un apartat específic d'avaluació energètica i un altre de síntesi i conclusions.  
- L'incompliment d'algun d'estos requisits podrà donar lloc a la revocació de l'ajuda.  
Actuació T21-C: Promoció de transport urbà amb bicicleta.  
a) Descripció de l'actuació.  
Consistix en el disseny i implantació de la posada en servici de sistemes de bicicletes d'ús públic en municipis i nuclis interurbans. Les bicicletes estaran a disposició dels usuaris en diverses bases, en funció de les configuracions de les ciutats. El servici haurà d'estar actiu per un període mínim de tres anys a partir de la posada en marxa del mateix. El nombre mínim per ciutat serà de 50 bicicletes i 50 ancoratges. Cada sistema tindrà incorporat un sistema de control d'usuaris informatitzat que a més servisca per a gestionar el sistema.  
S'admetrà la presència parcial o total de bicicletes elèctriques. S'admetran projectes d'ampliació de sistemes ja existents però no la substitució d'un sistema per un altre. Les ampliacions hauran de complir amb el que especifica anteriorment. S'incentivaran actuacions concertades entre uns quants municipis limítrofs, de manera que s'integren davall d'un mateix sistema de préstec.  
Els sistemes estaran orientats a la mobilitat diària i molt especialment a la mobilitat obligada (desplaçaments per motiu de treball i estudi), per la qual cosa s'hauran de preveure dissenys i propostes que complementen l'oferta de transport públic i que faciliten els desplaçaments cap a les estacions, les parades i els intercanviadors de transport públic i des d'estos.  
Almenys s'han de preveure com a nombre d'ancoratges el mateix nombre que de bicicletes.  
Es podran considerar sistemes de préstec no automàtic (d'ara en avant sistemes manuals) sempre que es complisca el que especifica anteriorment.  
També es podran considerar actuacions en àrees d'activitat específiques (per exemple campus universitaris) sempre que es tinguen en compte les consideracions que s'establixen en la present orde.  
  
b) Potencials beneficiaris.  
Sense perjuí del que establix l'article 8 de la present orde, podran ser beneficiaris d'estes ajudes els ajuntaments, les mancomunitats, els òrgans, els organismes i les entitats públiques de la Comunitat Valenciana.  
Així mateix, es consideraran com a objecte d'ajuda, sistemes acollits a fórmules de rènting, sempre que l'import total de l'ajuda assignada es descompte de la quota que s'ha de pagar per l'ajuntament o entitat corresponent (el descompte en cada quota mensual serà com a mínim el total de la subvenció dividit per 36). El sol·licitant de les ajudes (empresa de rènting) haurà de tindre el vistiplau de l'ajuntament o entitat que figure com a prestatària del servici als ciutadans/usuaris.   
  
L'ajuda serà sol·licitada per l'empresa prestatària del servici de rènting, no obstant això, es requerirà que el contracte entre l'empresa de rènting i l'ajuntament o entitat que corresponga figure expressament la fórmula acordada sobre la translació de la subvenció a estos últims.  
  
c) Costos elegibles.  
Es considerarà com a cost elegible les contractacions externes de servicis i subministraments per a afrontar el total del cost del servici (incloent inversió, gestió, manteniment i seguiment).  
d) Quantia de l'ajuda.  
El càlcul de l'ajuda es realitzarà en funció del nombre de bicicletes convencionals (N), elèctriques (BE) i del nombre d'ancoratges o compartiments del sistema automàtic destinats a l'enganxament, recepció i préstec de les bicis del sistema (A), segons la fórmula següent:  
  
Ajuda= 70.000 ((N+BE)/100)0,6 + 17.200 (A/10)0,8 + 500 BE  
  
En el cas de sistemes manuals, s'aplicarà un factor de ponderació de 0,7 al resultat de l'ajuda resultant aplicant la fórmula anterior i considerant que el nombre d'ancoratges coincidix amb el nombre total de bicis del sistema.  
L'ajuda màxima calculada segons la formula anterior no podrà superar el 70% del cost elegible, amb un màxim de 400.000 €.  
e) Criteris de valoració en l'aplicació d'ajudes públiques.  
- Característiques del projecte (35 punts).  
· Problemes de mobilitat urbana en el municipi.  
· Possibles col·lectius d'usuaris de sistema.  
- Qualitat de la documentació presentada (20 punts).  
· Claredat i comprensió de la documentació.  
· Presentació de la documentació exigida en la convocatòria.  
- Característiques del beneficiari (45 punts).  
· Nombre d'habitants del municipi.  
· Mesures de mobilitat introduïdes en els últims anys.  
· Disponibilitat de carril bici.  
f) Criteris particulars en l'aplicació d'ajudes públiques.  
- El sistema de préstec de bicicletes s'haurà d'adaptar a les directrius tècniques i d'operació que per a este tipus de projectes es pogueren establir des de la Generalitat Valenciana.  
- El sistema de préstec de bicicletes que s'ha d'implantar en el municipi serà compatible amb els sistemes que actualment estiguen en funcionament en els municipis limítrofs, tant els sistemes d'ancoratge com de gestió, i hauran de permetre la intermodalitat amb altres mitjans de transport.  
- Per a acollir-se a esta mesura el municipi haurà de presentar un estudi o pla director on s'haja analitzat el foment de l'ús de la bicicleta en general i els sistemes de préstec públic de bicicletes en particular.  
  
- Preferiblement en poblacions de grandària mitjana (30.000 - 300.000 habitants).  
- Després d'un any des de la posada en marxa del servici, el beneficiari haurà d'enviar a l'AVEN un informe de resultats amb les principals dades de funcionament d'este: estadístiques d'ús (nombre de préstecs diaris per base, usuaris, trajectes, etc.), estimació d'usos procedents del transport motoritzat, càlculs d'estalvi energètic estimat, etc.  
  
Actuació T21-D: Promoció de la bicicleta elèctrica en el treball.  
a) Descripció de l'actuació.  
L'objectiu de la present actuació és la promoció de la bicicleta elèctrica en substitució de transport motoritzat per als desplaçaments casa-treball i per a la seua introducció en flotes de repartiment.  
Per als desplaçaments casa-treball, s'assignarà a cada usuari una bici determinada i serà de la seua responsabilitat la custòdia i el manteniment d'esta.  
En els casos d'ús per a missatgeria o repartiment, la custòdia, la recàrrega i el manteniment de les bicis serà responsabilitat de l'empresa. En este cas es consideraran l'ús de tricicles que incorporen un xicotet remolc.  
En tots els casos la bicicleta és propietat de l'empresa-entitat sol·licitant i està expressament prohibit qualsevol tipus de remuneració per lloguer o cessió d'ús d'esta.  
Serà objecte d'ajuda l'adquisició de bicicletes elèctriques de pedaleig assistit noves que utilitzen un motor amb potència no superior a 250 W com a ajuda a l'esforç muscular del conductor. La mencionada motora haurà de detindre's quan el conductor deixe de pedalejar o la velocitat supere els 25 km/h. La bateria haurà de tindre una densitat energètica, com a mínim, de 80 Wh/kg.  
b) Potencials beneficiaris.  
Sense perjuí del que establix l'article 8 de la present orde, podran ser beneficiaris d'estes ajudes les empreses o entitats de caràcter públic o privat.   
c) Costos elegibles.  
Les ajudes es dirigiran al pagament de les contractacions externes i/o subministraments necessaris.   
d) Quantia de l'ajuda.  
L'ajuda per bici/tricicle serà del 40% del PVP amb un màxim de 500 euros.  
e) Criteris de valoració en l'aplicació d'ajudes públiques.  
- Característiques del projecte (40 punts).  
· Col·lectiu usuari del sistema.  
· Característiques dels desplaçaments.  
· Qualitat dels equips.  
- Qualitat de la documentació presentada (20 punts).  
· Claredat i comprensió de la documentació.  
· Presentació de la documentació exigida en la convocatòria.  
- Característiques del beneficiari (40 punts).  
· Mesures de mobilitat introduïdes en els últims anys.  
· Tipus de beneficiari.  
f) Criteris particulars en l'aplicació d'ajudes públiques.  
La sol·licitud d'ajuda l'executaran les empreses o entitats de caràcter públic o privat que prèviament hagen negociat i acordat amb els seus treballadors l'ús de la bicicleta elèctrica en substitució del vehicle tèrmic durant un nombre mínim de dies (no inferior al 40% dels dies laborables que tinga per prestació anual cada treballador).  
La venda o cessió de les bicicletes a tercers abans dels dos anys des de la recepció de les ajudes implicarà l'obligatorietat de la devolució d'estes.  
Es realitzarà un informe de seguiment i del grau de satisfacció dels usuaris de les bicis elèctriques.  
Actuació T22: Plans de transport per a empreses.  
L'objectiu d'esta mesura és actuar sobre la mobilitat dels treballadors al seu lloc de treball (polígons industrials, centres de servicis, comercials, educatius, administratius, sanitaris, etc.) per a aconseguir canvis importants en el repartiment modal, amb una major participació dels mitjans més eficients de transport (transport col·lectiu, modes no motoritzats, vehicles d'alta ocupació, etc.) en detriment de la utilització de l'ús del vehicle privat amb baixa ocupació.  
  
Esta actuació se subdividix en les següents:  
T22-A. Actuacions relacionades amb els plans de transport per a empreses.  
T22-B. Estudis de plans de transport per a empreses.  
Actuació T22-A: Actuacions relacionades amb els plans de transport per a empreses.  
a) Descripció de l'actuació.  
Esta actuació està orientada als fins següents:  
- Elaboració d'estudis de viabilitat o estudis previs a la implantació de mesures específiques de mobilitat sostenible, que tinguen un impacte important en l'estalvi d'energia.  
- Promoure inversions en projectes pilot, de duració limitada en el temps, per a posar en marxa plans de transport en empreses o àrees d'activitat (per exemple sistema de lloguer de bicicletes, sistemes de cotxe compartit, servicis d'autobús llançadora, etc.).   
b) Potencials beneficiaris.  
Sense perjuí del que establix l'article 8 de la present orde, podran ser beneficiaris d'estes ajudes els ajuntaments, els òrgans, les organismes i les entitats públiques de la Comunitat Valenciana i les empreses i associacions empresarials de la Comunitat Valenciana, amb un mínim de 200 treballadors.  
c) Costos elegibles.  
Es consideraran costos elegibles, els costos de contractació externa en què el beneficiari incórrega. En els costos elegibles no s'inclouen els costos d'infraestructura d'obra civil.  
Per a estudis previs de viabilitat a la implantació de mesures específiques de mobilitat al treball, que tinguen un impacte important en l'estalvi d'energia, es considerarà un cost màxim, a l'efecte del càlcul de l'ajuda, de 40.000 euros.  
Per a la posada en marxa de projectes pilot el cost màxim, als efectes del càlcul de l'ajuda, serà de 200.000 €.  
d) Quantia de l'ajuda.  
El suport màxim per a esta actuació tindrà un límit del 60% del cost. El 40% restant haurà de ser assumit pel beneficiari.  
e) Criteris de valoració en l'aplicació d'ajudes públiques.  
- Característiques del projecte (30 punts).  
· Problemes de mobilitat en el centre de treball.  
· Estalvi energètic respecte a la situació anterior.  
- Qualitat de la documentació presentada (20 punts).  
· Claredat i comprensió de la documentació.  
· Presentació de la documentació exigida en la convocatòria.  
- Característiques del beneficiari (40 punts).  
· Nombre de treballadors de l'empresa o centre de treball.  
· Destinatari del pla de transport.  
· Distància mitjana recorreguda al centre de treball.  
- Adequació a les línies de política energètica de la Generalitat (10 punts).  
Actuació T22-B: Estudis de plans de transport per a empreses.  
  
a) Descripció de l'actuació.  
Amb esta actuació es pretén dur a terme estudis per a realitzar un pla de transport a una empresa o centre d'activitat (polígons industrials, centres de servicis, comercials, educatius, administratius, sanitaris, etc.) dirigits a canviar el mode majoritari de desplaçament al lloc de treball en vehicle turisme, amb baixa ocupació.  
  
b) Potencials beneficiaris.  
Sense perjuí del que establix l'article 8 de la present orde, podran ser beneficiaris d'estes ajudes els ajuntaments i òrgans, organismes i entitats públiques de la Comunitat Valenciana i les empreses i associacions empresarials, amb un mínim de 200 treballadors.  
  
No seran objecte de suport àrees productives amb escassa ocupació o de reduïda grandària ni projectes que incloguen àrees productives situades a la suficient distància entre elles com per a no tindre problemes de mobilitat comuna.  
En el cas d'àrees productives situades a l'interior del nucli urbà d'un municipi, haurà de realitzar-se el pla conjuntament amb el PMUS corresponent al municipi esmentat.  
Els participants en el projecte afectats hauran de manifestar el seu suport a la realització dels estudis i el compromís de dur a terme les mesures que proposen els mencionats estudis sempre que siguen tècnicament i econòmicament viables.  
c) Costos elegibles.  
Es consideraran costos elegibles a l'efecte d'ajuda els treballs externs de consultoria.  
Els pressupostos màxims, als efectes del càlcul de l'ajuda, per a la contractació dels estudis per a l'elaboració de plans de transport en funció dels treballadors de l'empresa, seran els següents:  
- Entre 201 i 1.000: 50.000 €  
- Entre 1.001 i 5.000: 75.000 €  
- Entre 5.001 i 10.000: 90.000 €  
- Més de 10.000: 100.000 €  
- Zones d'especial consideració 200.000 €  
Es consideraran com a zones d'especial consideració aquelles que pel volum de treballadors, visitants i/o passatgers, tinguen una especial influència en la mobilitat diària dels municipis i de les àrees circumdants. No tindran esta consideració els polígons industrials, les àrees comercials i d'oci.  
d) Quantia de l'ajuda.  
El suport màxim per a esta actuació tindrà un límit del 60% del cost. El 40% restant haurà de ser assumit pel beneficiari.  
e) Criteris de valoració en l'aplicació d'ajudes públiques.  
- Característiques del projecte (30 punts).  
· Problemes de mobilitat urbana en el centre de treball.  
· Experiència de l'empresa consultora en elaboració de plans de transports.  
- Qualitat de la documentació presentada (20 punts).  
· Claredat i comprensió de la documentació.  
· Presentació de la documentació exigida en la convocatòria.  
- Característiques del beneficiari (40 punts).  
· Nombre de treballadors de l'empresa o centre de treball.  
· Destinatari del pla de transport.  
· Distància mitjana recorreguda al centre de treball.  
- Adequació a les línies de política energètica de la Generalitat (10 punts).  
f) Requeriments de l'estudi.  
- El beneficiari de l'ajuda estarà obligat a presentar a l'acabament del projecte una còpia de l'estudi realitzat, tant en suport paper com electrònic, així com un resum de resultats segons formulari facilitat per l'AVEN (disponible igualment en la pàgina web ().  
  
- L'estudi haurà de contindre com a mínim els punts indicats en l'annex II.  
- L'estudi esmentat disposarà d'un apartat específic d'avaluació energètica i un altre de síntesi i conclusions.  
- L'incompliment d'algun d'estos requisits podrà donar lloc a la revocació de l'ajuda.  
Actuació T24: Inversions en sistemes de gestió de flotes.  
a) Descripció de l'actuació.  
Esta actuació consistix en la creació de línies de suport al finançament de sistemes de gestió de flotes orientats a la disminució del consum energètic.  
Les tipologies dels projectes podran ser, amb caràcter orientatiu i no limitador, les següents:  
- Sistemes telemàtics de gestió de flotes de transport.  
- Programari/maquinari relatiu a la panificació i al control de rutes, itineraris i paràmetres en la conducció dels vehicles de la flota.  
- Sistemes tecnològics de millora en la gestió del combustible.  
- Sistemes tecnològics de gestió de la càrrega i descàrrega.  
En els sistemes de gestió de flotes, es justificarà tècnicament que els sistemes que s'ha d'implantar permeten una gestió i optimització dels recursos per mitjà de la localització, les comunicacions amb un servidor en l'oficina, el control, l'anàlisi de dades energètiques per mitjà de programari i generació d'informes de la flota de transports. Els sistemes de gestió hauran de proporcionar en temps reals dades energètiques de la flota: litres de combustible consumits i distància recorreguda, trajecte realitzat, excés de revolucions del motor, excés de temps de ralentí, dades energètiques del remolc amb cambra frigorífica, etc.  
No seran subvencionables equips GPS que no permeten una gestió energètica de la flota.  
b) Potencials beneficiaris.  
Sense perjuí del que establix l'article 8 de la present orde, podran ser beneficiaris d'estes ajudes les institucions públiques, les empreses públiques o privades de transport de mercaderies i de servici discrecional de passatgers, així com concessionàries de servicis de transport públic.   
c) Costos elegibles.  
Inversions en els sistemes de gestió de flotes, de càrrega i descàrrega, de combustible i el programari/maquinari relatiu a la planificació i control de rutes.  
d) Quantia de l'ajuda.  
Per a esta actuació el límit de l'ajuda serà del 40% del cost elegible, amb un límit de 50.000 € per empresa o projecte.  
e) Criteris de valoració en l'aplicació d'ajudes públiques.  
- Característiques del projecte (45 punts).  
· Potencial d'estalvi energètic.  
· Tipus de sistema implantat.  
· Justificació de l'estalvi energètic.  
- Qualitat de la documentació presentada (20 punts).  
· Claredat i comprensió de la documentació.  
· Presentació de la documentació exigida en la convocatòria.  
- Característiques del beneficiari (25 punts).  
· Tipus de beneficiari.  
· Nombre de vehicles.  
- Adequació a les línies de política energètica de la Generalitat (10 punts).  
f) Criteris particulars en l'aplicació d'ajudes públiques.  
Després de tres mesos de la posada en marxa del sistema, el beneficiari de l'ajuda estarà obligat a presentar els informes que s'obtenen de l'aplicació associada al projecte subvencionat, on han de quedar reflectides les funcionalitats del sistema de gestió de flotes.  
Actuació T27: Renovació de flotes de transport per carretera.  
a) Objecte.  
L'objectiu d'esta mesura és la modernització del parc de vehicles industrials relacionats amb el transport per carretera (autobusos i camions) i del material mòbil vinculat a tasques de transport en aeroports, ports, activitats mineres, industrials i de servici (encara que no es tracte de vehicles matriculats): per exemple tractors d'equipatges o tractors de remolc d'avions, camions per a trasllat de contenidors, dúmpers, etc., per a aprofitar els avantatges de la major eficiència energètica dels vehicles nous.  
b) Descripció de l'actuació.  
El programa té la finalitat de promoure l'adquisició de vehicles industrials i material mòbil elèctrics, amb pila de combustible, propulsió híbrida, alimentats per gas natural, gasos liquats del petroli (GLP) o hidrogen per mitjà de l'atorgament d'ajudes econòmiques que disminuïxen l'extracost en els vehicles alternatius en relació amb vehicles equivalents de disseny i motorització tradicional.  
  
Serà objecte d'ajuda:  
- L'adquisició de vehicles i material mòbil nou, elèctrics, de propulsió híbrida (sempre que tinguen capacitat de tracció elèctrica al 100% per mitjà de bateries), amb pila de combustible o alimentats per gas natural, gasos liquats del petroli o hidrogen.  
- La transformació a gas natural dels vehicles industrials, sempre que no estiguen disponibles comercialment en el mercat vehicles de semblants característiques funcionant amb gas natural.  
- L'adquisició de carretons elevadors de gas natural o gasos liquats del petroli.  
c) Potencials beneficiaris.  
Sense perjuí del que establix l'article 8 de la present orde, podran ser beneficiaris d'estes ajudes les persones físiques o jurídiques de naturalesa pública o privada.  
d) Costos elegibles.  
Els costos elegibles seran:  
- Inversions en vehicles i material mòbil.  
- El cost derivat de la transformació del vehicle a gas natural.  
  
e) Quantia de l'ajuda.  
S'establixen els límits màxims següents:  
- Vehicles i material mòbil elèctrics, de propulsió amb hidrogen o de piles de combustible, híbrids (doble font d'energia) amb acumulació d'energia en bateries: un import màxim per vehicle de 50.000 €.  
  
- Vehicles alimentats i material mòbil per gas natural, i gasos liquats del petroli: import màxim per vehicle de 12.000 €.  
- Carretons elevadors alimentades per gas natural, o gasos liquats del petroli: un import màxim per carretó de 12.000 €.  
- Transformació de vehicles a gas natural: l'ajuda màxima serà d'un 33% del cost de la transformació amb un límit de 12.000 € per vehicle.  
  
En tot cas, per a l'adquisició de vehicles, les ajudes no podran superar el 15% del preu de mercat del vehicle.  
f) Criteris de valoració en l'aplicació d'ajudes públiques.  
- Característiques del projecte (40 punts).  
· Característiques dels vehicles adquirits.  
· Tipus de combustible del nou vehicle.  
- Qualitat de la documentació presentada (20 punts).  
· Claredat i comprensió de la documentació.  
· Presentació de la documentació exigida en la convocatòria.  
- Característiques del beneficiari (30 punts).  
· Tipus de beneficiari.  
· Tipus de servici prestat.  
- Adequació a les línies de política energètica de la Generalitat (10 punts).  
g) Criteris particulars en l'aplicació d'ajudes públiques.  
- Per a esta actuació, seran vàlids com a justificants de pagament els sistemes de finançament de rènting i lísing, sempre que els vehicles siguen adquirits per entitats públiques i tinguen un caràcter de difusió o demostració per a la resta de la població.  
- Per a esta actuació, les inversions que hagen rebut ajuda hauran de mantindre's durant un mínim de tres anys.  
Actuació T28: Transformació de vehicles turisme a GLP o elèctrics.  
a) Descripció de l'actuació.  
Programa que té la finalitat de promoure la transformació de vehicles turisme per a ser alimentats per GLP, per mitjà de l'atorgament d'ajudes econòmiques que disminuïxen l'extracost d'esta transformació. Els vehicles transformats hauran de tindre unes emissions inferiors a 140 gCO2/km funcionant a GLP.  
Així mateix, es preveu la transformació a vehicles elèctrics de vehicles de combustió interna amb menys de cinc anys d'antiguitat des de la primera data de matriculació d'este.  
b) Potencials beneficiaris.  
Sense perjuí del que establix l'article 8 de la present orde, podran ser beneficiaris d'estes ajudes, les persones físiques o jurídiques de naturalesa pública o privada.  
c) Costos elegibles.  
Els costos elegibles seran els derivats de la mateixa transformació del vehicle a electricitat o GLP.  
d) Quantia de l'ajuda.  
Per al cas de la transformació a GLP, l'ajuda màxima serà d'un 33% del cost de la transformació amb un límit de 450 € per vehicle.  
  
Per al cas de la transformació a elèctric, l'ajuda màxima serà d'un 33% del cost de la transformació, amb un màxim de 3.000 € per vehicle transformat.  
e) Criteris de valoració en l'aplicació d'ajudes públiques.  
- Característiques del projecte (40 punts).  
· Característiques de la transformació.  
· Reducció d'emissions de CO2.  
- Qualitat de la documentació presentada (20 punts).  
· Claredat i comprensió de la documentació.  
· Presentació de la documentació exigida en la convocatòria.  
- Característiques del beneficiari (30 punts).  
· Tipus de beneficiari.  
· Tipus de servici prestat.  
- Adequació a les línies de política energètica de la Generalitat (10 punts).  
f) Criteris particulars en l'aplicació d'ajudes públiques.  
A més, com a documentació complementària a les exigides en l'article 9 i en l'article 16, s'haurà d'aportar:  
- En la presentació de la sol·licitud, per al cas de la transformació a electricitat, haurà de presentar-se una còpia del permís de circulació, on s'acredite l'antiguitat del vehicle.  
- Junt amb la documentació justificativa de les inversions, s'haurà d'aportar per a la justificació del projecte una còpia de la targeta d'inspecció tècnica del vehicle (ITV), en la qual aparega que el vehicle ha sigut transformat a GLP o a electricitat.  
Actuació T29: Inversions en estacions de recàrrega de combustible.  
L'objectiu d'esta mesura és l'establiment de noves estacions de recàrrega o ompliment de combustibles alternatius als convencionals a fi de potenciar l'adquisició de vehicles que utilitzen este tipus d'energies, i aconseguir així, aprofitar els avantatges de la major eficiència energètica dels nous vehicles.  
Esta actuació se subdividix en les següents:  
T29-A. Estacions de recàrrega de GN, GLP i hidrogen.  
T29-B. Estacions de recàrrega elèctriques.  
Actuació T29-A: Estacions de recàrrega de GN, GLP i hidrogen.  
a) Descripció de l'actuació.  
El programa té la finalitat de promoure la implantació d'estacions de recàrrega o ompliment de gas natural, GLP o d'hidrogen, destinades a servici públic en general o a una determinada flota de vehicles.  
  
b) Potencials beneficiaris.  
Sense perjuí del que establix l'article 8 de la present orde, podran ser beneficiaris d'estes ajudes les persones físiques o jurídiques de naturalesa pública o privada.  
c) Costos elegibles.  
Els costos elegibles seran les inversions en equips, accessoris, canonades i els sistemes de control i regulació.  
d) Quantia de l'ajuda.  
- Estacions d'ompliment o recàrrega de servici públic general, amb els límits següents:  
· GLP i gas natural: 30% de la inversió fins a un màxim de 60.000 €.  
· Hidrogen: 30% de la inversió fins a un màxim de 100.000 €.  
- Estacions d'ompliment privades, és a dir, destinada a una determinada flota tindran un límit de 30% de la inversió, amb un màxim de 30.000 €.  
e) Criteris de valoració en l'aplicació d'ajudes públiques.  
- Característiques del projecte (60 punts).  
· Característiques de l'estació de recàrrega.  
· Nombre d'assortidors.  
· Tipus de combustible.  
- Qualitat de la documentació presentada (20 punts).  
· Claredat i comprensió de la documentació.   
· Presentació de la documentació exigida en la convocatòria.  
- Característiques del beneficiari (10 punts).  
· Tipus de beneficiari.  
- Adequació a les línies de política energètica de la Generalitat (10 punts).  
Actuació T29-B: Estacions de recàrrega elèctriques.  
a) Descripció de l'actuació.  
El programa té la finalitat de promoure la implantació d'estacions de recàrrega o ompliment elèctriques, tant per a ús privat com públic. Es considera «punt de recàrrega» la plaça específica d'estacionament de vehicles elèctrics destinada a la recàrrega de les seues bateries i dotada del corresponent sistema de connexió del vehicle a la xarxa per a la realització i gestió de la seua recàrrega.  
En esta actuació es diferencien els tipus de projectes següents:  
  
  
  
\* \* \* \* \* \* \* \* \* \*- Tipus 1.1. Projectes d'implantació de punts de recàrrega de vehicles elèctrics orientats al servici públic, però no emmarcats en una xarxa, tal com es definix en els projectes tipus 1.2 d'esta actuació.  
  
- Tipus 1.2. Projectes d'implantació de xarxes de punts de recàrrega d'ús públic, amb això es pretén promoure la instal·lació, per part dels governs municipals o bé per part dels gestors de recàrrega reconeguts, de xarxes de punts de recàrrega de vehicles elèctrics per a ús públic, és a dir, a les quals puga accedir a carregar el seu vehicle qualsevol ciutadà lliurement.  
La xarxa haurà de tindre un mínim de 10 punts de recàrrega, la gestió i el control del qual haurà d'estar centralitzada a través d'un sistema o aplicació disposada a l'efecte.  
- Tipus 2.1. Projectes d'implantació de punts de recàrrega elèctrica d'ús privat, per a garatges de flotes de vehicles d'empreses. Amb això es perseguix promoure el desenvolupament de sistemes de recàrrega de vehicles elèctrics en flotes de vehicles turismes, comercials, industrials i de material mòbil vinculat a tasques de transport.  
- Tipus 2.2. Projectes d'implantació de punts de recàrrega en places d'aparcament d'habitatges unifamiliars i/o comunitaris. Amb això es promou el desenvolupament de sistemes de recàrrega de vehicles elèctrics en places d'aparcament d'habitatges unifamiliars i/o comunitaris, a través del suport públic al cost associat a la instal·lació necessària per a la seua disposició. Els punts de recàrrega elegibles han d'incloure comptadors intel·ligents, és a dir, de comptadors de consum d'electricitat que disposen de flux bidireccional d'informació amb la xarxa elèctrica i que permeten, per tant, la regulació de la recàrrega elèctrica a través de telegestió, tot això a fi d'aprofitar els valls de la demanda elèctrica, les capacitats de les xarxes i tarifes amb discriminació horària associades al VE. Així mateix, el beneficiari de l'ajuda està obligat a disposar de contracte de discriminació horària.  
b) Potencials beneficiaris.  
Sense perjuí del que establix l'article 8 de la present orde, per als projectes tipus 1.1, 2.1 i 2.2, podran ser beneficiaris d'estes ajudes les persones físiques o jurídiques de naturalesa pública o privada. Per als projectes tipus 1.2, podran accedir a les ajudes els ajuntaments, les mancomunitats o les àrees metropolitanes o bé els gestors de recàrrega que es reconeguen segons la normativa vigent.  
c) Cost elegible:  
Els costos elegibles seran el cablejat i l'obra d'instal·lació d'este des del quadre elèctric final del qual deriva el circuit fins al dispositiu o sistema on es connecta el vehicle per al seu recàrrega, inclòs este.  
  
No es considera com a cost elegible la disposició dels comptadors intel·ligents, que hauran de ser facilitats per les companyies elèctriques als consumidors (usuaris finals o gestors de recàrrega), generalment sota el règim de lloguer.  
d) Quantia de l'ajuda:  
Per als projectes tipus 1.1 i 1.2, es consideren els següents costos elegibles màxims i límits d'ajuda per a la disposició dels punts de recàrrega:  
  
  
  
\* \* \* \* \* \* \* \* \* \*  
  
  
  
Per als projectes tipus 2.1 es consideren els següents costos elegibles màxims i límits d'ajuda per a la disposició dels punts de recàrrega:  
  
Per als projectes tipus 2.2 el suport atorgat serà de fins al 40% del cost elegible, amb un màxim de 200 € per punt de recàrrega instal·lat.  
  
e) Criteris de valoració en l'aplicació d'ajudes públiques.  
- Característiques del projecte (60 punts).  
· Característiques de l'estació de recàrrega.  
· Nombre de punts de recàrrega.  
- Qualitat de la documentació presentada (20 punts).  
· Claredat i comprensió de la documentació.  
· Presentació de la documentació exigida en la convocatòria.  
- Característiques del beneficiari (10 punts).  
· Tipus de beneficiari.  
- Adequació a les línies de política energètica de la Generalitat (10 punts).  
f) Criteris particulars en l'aplicació d'ajudes públiques.  
A més, per al cas dels projectes tipus 2.2, com a documentació complementària a les exigides en l'article 16 s'haurà d'aportar una còpia del document de contracte de discriminació horària de subministrament elèctric del punt o punts de recàrrega.  
  
  
ANNEX II  
  
Continguts mínims d'auditories i estudis  
  
1. Contingut mínim redacció de Plans de Mobilitat Urbana Sostenible.  
El caràcter integral de les actuacions que establix el PMUS haurà de planificar i programar les actuacions en totes les àrees que afecten la mobilitat en el municipi, per a la qual cosa s'establixen els continguts mínims següents:  
a) Arreplegada de dades inicials.  
a.1. Antecedents i objectius: antecedents en matèria de mobilitat i planificació urbana que puguen afectar, interferir o condicionar la redacció de l'actual pla de mobilitat i les futures mesures que cal executar. Així mateix, s'inclourà una relació de la normativa i ordenances municipals d'aplicació en matèria de mobilitat.  
S'han de reflectir els objectius concrets del PMUS i el període de vigència d'este.   
a.2. Àmbit d'estudi: delimitació i descripció detallada de la zona que s'ha d'estudiar. En el cas d'haver-hi en l'àrea d'estudi grans centres d'atracció de desplaçaments (polígons industrials, grans empreses, grans centres educatius, centres hospitalaris, etc.), s'inclourà un estudi general de la mobilitat del dit centre.  
a.3. Zonificació: zonificació de l'àrea d'estudi junt amb la justificació de la configuració adoptada en l'esmentada zonificació.  
a.4. Metodologia: descripció de metodologia que s'ha de seguir en l'elaboració del PMUS. S'inclourà una descripció de tots els treballs de camp realitzats, es detallarà el seu objectiu i justificació (l'esmentat objectiu i la justificació es poden associar a l'apartat concret on s'incloguen els resultats dels treballs).  
a.5. Campanya d'informació pública i participació ciutadana.  
a.6. Caracterització del sistema de transport: oferta i demanda.   
L'anàlisi de l'oferta ha de permetre conéixer les infraestructures i els servicis de transport que possibiliten els desplaçaments en l'àrea d'estudi a través:  
- D'infraestructura de vianants: inventari i avaluació dels itineraris de vianants principals.  
- Infraestructura per a ciclistes: inventari i avaluació de la xarxa de vies ciclistes, servicis de lloguer/préstec de bicicletes, aparcaments.   
  
- D'infraestructures per al transport públic: inventari i avaluació de la infraestructura per al transport públic, dels servicis del transport oferits, dels intercanviadors.  
- D'infraestructura per al transport privat: inventari i avaluació de la xarxa viària principal.  
- D'aparcament: inventari i avaluació de l'aparcament en zones d'interés des del punt de vista de la mobilitat.  
- D'infraestructura per al trànsit de mercaderies: inventari i avaluació de la infraestructura destinada a la càrrega i descàrrega de mercaderies.   
L'anàlisi de la demanda ha de permetre conéixer la forma en què es produïxen els desplaçaments en l'àrea d'estudi, a través:   
- De factors determinants de la demanda: socioeconòmics, productius, distribució espacial de la població, de les activitats, dels centres d'atracció/generadors, dels punts d'interés del municipi, etc.   
  
- D'anàlisi de la demanda de desplaçaments: volum de desplaçaments, motius del desplaçament, repartiment modal, distribució temporal i espacial dels desplaçaments.  
- D'anàlisi de la demanda d'aparcament.  
- D'anàlisi de la demanda del transport de mercaderies.  
Ajust de l'oferta i la demanda: ha de reflectir l'equilibri existent entre l'oferta del transport ja inventariat i la demanda existent en l'àrea d'estudi. Així mateix, ha de contindre les conclusions de l'adequació de les dimensions de les diferents infraestructures, l'adequació de la seua disposició espacial i la qualitat dels servicis del transport oferits.  
  
b) Diagnòstic de la mobilitat.  
Diagnòstic del sistema de mobilitat existent. Fortaleses i debilitats. Ha d'incloure les conclusions obtingudes després de l'anàlisi del sistema de mobilitat, i identificar els problemes, les debilitats i les fortaleses.  
  
c) Disseny de propostes/mesures.  
En la seua definició s'inclourà l'objectiu buscat, resultat esperat, estimació del cost econòmic d'execució, estimació del termini d'execució, estimació del període de vigència de la mesura, valoració energètica on s'estime l'estalvi en combustible i en emissions de CO2 com a conseqüència de l'aplicació de la proposta/mesura. Entre les propostes/mesures es farà especial insistència en el foment dels modes blans (a peu i bicicleta), així com en la introducció del vehicle elèctric com a nova opció de mobilitat.  
d) Campanya de control i seguiment.  
S'han de dissenyar els sistemes de seguiment del pla, configurar els organismes responsables, planificar el seguiment i el control al llarg del període de vigència del pla, i adoptar o definir els indicadors adequats per a quantificar l'evolució del sistema de mobilitat.   
e) Plànols.  
Atés que gran part de la documentació inclosa en un PMUS seguix una distribució espacial en el territori, s'hauran d'incloure els plans que permeten una definició completa de la informació. El contingut mínim en plans serà:   
- Plànol de localització de l'àrea d'estudi, on es reflectisca la seua ubicació respecte a la província i comunitat autònoma i que incloga els límits de l'àrea d'estudi.  
- Plànol de zonificació.  
- Plànol de centres d'atracció/generadors. Es recomana utilitzar com a base el plànol de zonificació de l'estudi.   
- Plànol de caracterització de l'oferta del transport que incloga les infraestructures associades a cada mode de transport i els servicis del transport.  
- Plànol de caracterització de la demanda del transport que incloga la distribució espacial dels desplaçaments (resultat de la matriu O/D),   
  
f) Anàlisi i conclusions.  
Com a document final s'inclourà un apartat de síntesi i conclusions que arreplegue per cada una de les propostes/mesures els valors següents:   
- Nom de l'actuació.  
- Indicador associat que permeta avaluar els resultats de l'actuació en el temps.   
- Valor de l'indicador associat en escenari actual i valor de l'indicador en un escenari futur (valor esperat).  
- Pressupost estimat d'execució de l'actuació.  
- Termini d'execució estimat.  
- Estalvi energètic en consum de combustible.  
- Estalvi en emissions de CO2.  
Aspectes formals en la presentació del document:  
Atesa l'extensió del document és important cuidar els elements formals d'este. D'esta manera s'inclourà:  
- Índex general dels toms que conformen el document, en cas de tindre diversos toms.  
- Índex particular del contingut de cada un dels toms.  
- Índex de plans.  
- El document ha d'estar numerat en tots els seus fulls.  
Els plànols han d'estar numerats i tindre un caixetí on aparega com a mínim el títol del plànol, el número de plànol, el número de full de plànol en el cas que tinga diversos fulls.  
- Els plànols que disposen de diversos fulls tindran un plànol director on es visualitze la distribució dels diferents fulls.  
2. Continguts mínims en plans de transport per a empreses.  
Un pla de transport és un estudi de caràcter integral de la mobilitat associada als centres d'activitat (polígons industrials, grans empreses, centres de servicis, educatius, comercials, sanitaris, etc.). El seu objectiu és planificar i programar les actuacions en totes les àrees que afecten la mobilitat, per a la qual cosa s'establixen els continguts mínims següents:   
a) Arreplegada de dades inicials.  
a.1. Antecedents i objectius: antecedents en matèria de mobilitat i planificació urbana que puguen afectar, interferir o condicionar la redacció de l'actual pla de transport per a empreses i les futures mesures que s'han d'executar. Així mateix, s'inclourà una relació de la normativa i ordenances municipals d'aplicació en matèria de mobilitat.  
S'han de reflectir els objectius concrets del pla de transport per a empreses i el període de vigència d'este.  
a.2. Àmbit d'estudi: delimitació i descripció detallada de la zona que s'ha d'estudiar.  
a.3. Zonificació: zonificació utilitzada en l'estudi junt amb la justificació de la configuració adoptada en la dita zonificació. En els casos en què l'empresa/centre de treball siga de dimensions considerables s'aconsella l'adopció d'una zonificació interna.  
a.4. Metodologia: descripció de metodologia que s'ha de seguir en l'elaboració del pla de transport per a empreses. S'inclourà una descripció de tots els treballs de camp realitzats, es detallarà el seu objectiu i justificació (l'esmentat objectiu i la justificació es poden associar a l'apartat concret on s'incloguen els resultats dels treballs).   
a.5. Descripció detallada de la campanya d'informació pública i participació ciutadana, i presentació dels resultats.   
a.6. Caracterització del sistema de transport: oferta i demanda.  
L'anàlisi de l'oferta ha de permetre conéixer les infraestructures i servicis de transport que possibiliten els desplaçaments amb origen i destinació l'àrea d'estudi, com els desplaçaments interns, a través:  
  
- D'infraestructura de vianants: inventari i avaluació dels itineraris de vianants principals.  
- D'infraestructura per a ciclistes: inventari i avaluació de la xarxa de vies ciclistes, servicis de lloguer/préstec de bicicletes, aparcaments.   
  
- D'infraestructures per al transport públic: inventari i avaluació de la infraestructura per al transport públic, dels servicis del transport oferits, dels intercanviadors.   
- D'infraestructura per al transport privat: inventari i avaluació de la xarxa viària principal i la xarxa viària interna.  
- D'aparcament: inventari i avaluació de l'aparcament públic i privat en l'àrea d'estudi.  
L'anàlisi de la demanda ha de permetre conéixer la forma en què es produïxen els desplaçaments, a través:   
- De factors determinants de la demanda.  
- D'anàlisi de la demanda de desplaçaments: volum de desplaçaments, repartiment modal, distribució temporal i espacial dels desplaçaments.   
- D'anàlisi de la demanda d'aparcament.  
- D'anàlisi de la demanda del transport de mercaderies.  
Ajust de l'oferta i la demanda: ha de reflectir l'equilibri existent entre l'oferta del transport ja inventariat i la demanda existent en l'àrea d'estudi. Així mateix, ha de contindre les conclusions de l'adequació de les dimensions de les diferents infraestructures i la qualitat i eficiència dels servicis del transport oferits.  
b) Diagnòstic del sistema de mobilitat existent.  
Fortaleses i debilitats. Ha d'incloure les conclusions obtingudes després de l'anàlisi del sistema de mobilitat, identificant els problemes, debilitats i fortaleses.  
c) Disseny de propostes/mesures.  
En la definició s'inclourà l'objectiu buscat, resultat esperat, estimació del cost econòmic d'execució, estimació del termini d'execució, estimació del període de vigència de la mesura, valoració energètica on s'estime l'estalvi en combustible i en emissions de CO2 com a conseqüència de l'aplicació de la proposta/mesura. Entre les propostes/mesures es farà especial insistència en el foment dels modes blans (a peu i bicicleta), així com en la introducció del vehicle elèctric com a nova opció de mobilitat.  
d) Campanya de control i seguiment.  
S'han de dissenyar els sistemes de seguiment del pla, configurar els organismes responsables, planificar el seguiment i el control al llarg del període de vigència del pla, i adoptar o definir els indicadors adequats per a quantificar l'evolució del sistema de mobilitat.   
e) Plànols.  
Atés que gran part de la documentació inclosa en un pla de transports per a empresa seguix una distribució espacial en el territori, s'hauran d'incloure els plànols que permeten una definició completa de la informació. El contingut mínim en plans serà:   
- Plànol de localització de l'àrea d'estudi, on es reflectisca la seua ubicació del centre de treball respecte al municipi a què pertany.  
  
- Plànol de zonificació. En aquells casos en els quals s'utilitze també una zonificació interna, esta s'haurà de reflectir en els plans.  
- Plànol de caracterització de l'oferta del transport que incloga les infraestructures associades a cada mode de transport i els servicis del transport.  
- Plànol de caracterització de la demanda del transport, que incloga la distribució espacial dels desplaçaments (resultat de la matriu O/D).  
  
f) Síntesi i conclusions.  
Com a document final s'inclourà un apartat de síntesi i conclusions que arreplegue per cada una de les propostes/mesures els valors següents:   
- Nom de l'actuació.  
- Indicador associat que permeta avaluar els resultats de l'actuació en el temps.  
- Valor de l'indicador associat en escenari actual i valor de l'indicador en un escenari futur (valor esperat).   
- Pressupost estimat d'execució de l'actuació.   
- Termini d'execució estimat.  
- Estalvi energètic en consum de combustible.   
- Estalvi en emissions de CO2.   
Aspectes formals en la presentació del document:  
Donada l'extensió del document és important cuidar-ne els elements formals. D'esta manera s'inclourà:   
- Índex general dels toms que formen el document, en cas de tindre diversos toms.  
- Índex particular del contingut de cada un dels toms.  
- Índex de plànols.   
- El document ha d'estar numerat en tots els seus fulls.  
- Els plànols han d'estar numerats i tindre un caixetí on aparega com a mínim el títol del plànol, número de plànol, número de full de plànol en el cas que tinguen diversos fulls.  
Els plànols que disposen de diversos fulls tindran un plànol director on es visualitze la distribució dels diferents fulls.